《题翠麓亭》
宋代·释仲殊

素虬盘屈走灵泉，槲叶涂红作画船。
幡转玉绳光影旋，杯衔金镜酒痕圆。
篆形彩字方传世，星落光缠忽下天。
远想螭蟠殊未若，小图河曲宛依然。
缓浮松酿环云际，不动兰桡到席边。
上巳浮恩非此日，山阴盛事掩多年。
从欢未省向尊俎，屡酒何尝议圣贤。
翰墨主人今独步，双鹅应复降飞仙。

作者简介：释仲殊，字师利，安州（今湖北安陆）人。俗姓张，名挥，仲殊其法号。尝应进士试，不中，弃家为僧，曾住苏州承天寺、杭州宝月寺。崇宁间自缢，事迹见《吴郡志》卷四二、《吴中人物志》卷一二、《栖真志》卷四。